b'\n_START_ARTICLE_\nPituusleikkaus\n_START_PARAGRAPH_\nPituusleikkaus on paperinvalmistuksen j\xc3\xa4lkik\xc3\xa4sittelyvaihe, jossa paperikoneesta tulevat suuret konerullat leikataan ja kelataan kapeammiksi ja pienemmiksi asiakasrulliksi pituusleikkurilla. Asiakasrullien koon m\xc3\xa4\xc3\xa4r\xc3\xa4\xc3\xa4 kunkin paperintilaajan antamat tiedot siit\xc3\xa4, mink\xc3\xa4 levyist\xc3\xa4 paperia ja mink\xc3\xa4 kokoisissa rullissa heid\xc3\xa4n painokoneessaan tai muussa paperinjalostusprosessissa (pakkauskone, kopiokone tms.) k\xc3\xa4ytet\xc3\xa4\xc3\xa4n. Jos paperi toimitetaan arkkipainokonetta k\xc3\xa4ytt\xc3\xa4v\xc3\xa4lle asiakkaalle, pituusleikkurilla oikeaan leveyteen leikattu paperi katkotaan viel\xc3\xa4 halutun mittaisiksi paperiarkeiksi arkituskoneessa._NEWLINE_Pituusleikkauksen yhteydess\xc3\xa4 poistetaan vialliset paperirainan osat ja jatketaan katkot niin ett\xc3\xa4 raina on yhten\xc3\xa4inen._NEWLINE_Yleisimm\xc3\xa4t pituusleikkurityypit ovat kantotelaleikkuri sek\xc3\xa4 keski\xc3\xb6rullain. Kantotelaleikkurissa asiakasrullat muodostuvat kahden kantotelan varaan, mink\xc3\xa4 ansiosta se soveltuu isojen ja raskaiden asiakasrullien tekoon. Asiakasrullia ei voida py\xc3\xb6ritt\xc3\xa4\xc3\xa4 niiden keski\xc3\xb6st\xc3\xa4, koska ne ovat vieri vieress\xc3\xa4. Keski\xc3\xb6rullainta k\xc3\xa4ytett\xc3\xa4ess\xc3\xa4 rullat muodostuvat leikkurin molemmin puolin sijaitseville asemille. Keski\xc3\xb6rullain eliminoi ajettavan rullan oman painon vaikutuksen rullaukseen, ja sit\xc3\xa4 k\xc3\xa4ytet\xc3\xa4\xc3\xa4n erityisesti superkalanteroidun paperin (SC) ja kevytp\xc3\xa4\xc3\xa4llysteisen paperin (LWC) pituusleikkauksessa._NEWLINE_Pituusleikkauksen j\xc3\xa4lkeen rullat pakataan tai arkitetaan eli leikataan arkeiksi arkituskoneessa.'